12 A Bakeresete ba boammaaruri ba ne ba tla boa gape ba obamela Modimo ba gololesegile le ka tsela e a e amogelang? Ee! Ditlhasenyana tsa lesedi la dithuto tsa boammaaruri di ne tsa simolola go phatshima. Seno se ne sa direga ka ntlha ya dilo tse pedi tsa botlhokwa. Nngwe ya tsone e ne e le go tlhamiwa ga motšhine o o gatisang o o neng wa diriwa mo bogareng jwa lekgolo la bo15 la dingwaga. Pele go nna le metšhine ya go gatisa, Baebele e ne e kwalololwa ka seatla, ka jalo, Baebele e ne e bonwa sewelo e bile e ja madi a mantsi thata. Tota e bile, go ka tsaya dikgwedi di le lesome gore mokwalolodi yo o setswerere a fetse go kwalolola Baebele yotlhe! Mo godimo ga moo, dilo tse bakwalolodi ba neng ba kwalela mo go tsone (pampiri e e thata kgotsa letlalo) di ne di ja madi a mantsi. Go farologana le seo, go dirisa pampiri le motšhine o o gatisang go ne go le botoka thata ka gonne mogatisi yo o nang le bokgoni o ne a ka kgona go gatisa dipampiri di le 1 300 ka letsatsi!